Jaekaubandusettevõtete kaupade jaemüük püsivhindades suurenes 2007. aasta juunis eelmise aasta juuniga võrreldes 16%, teatab statistikaamet.    Juunis oli jaekaubandusettevõtete kaupade jaemüük 4,7 miljardit krooni. Kiireim juurdekasv oli jätkuvalt tööstuskaupade kauplustel (21%). Toidukaupade kauplustes kasvas müük eelmise aasta juuniga võrreldes 11%, kasv on olnud stabiilne aasta algusest alates. Suure osatähtsuse tõttu andsid toidukaupade  kauplused ligi 45% kogu jaekaubandusettevõtete müügi juurdekasvust.    Kõige rohkem (33%) kasvas jaemüük juunis muudes spetsialiseeritud kauplustes, nagu raamatute, kontoritarvete, fotokaupade, spordi-, kalastus- ja matkatarvete, mängude, mänguasjade jm kauplustes. Ka garderoobikaupade nõudlus oli endiselt hea  tekstiilitoodete, rõivaste ja jalatsite kauplustes kasvas müük aastaga 29%.    Hästi läks ka majatarvete, kodumasinate, rauakaupade ja ehitusmaterjalide kauplustel, kus müük kasvas  eelmise aasta sama perioodiga võrreldes 23%.    Esimesel poolaastal suurenes jaekaubandusettevõtete kaupade jaemüük püsivhindades eelmise aasta sama perioodiga võrreldes 19%. 2007. aasta maiga võrreldes suurenes jaekaubandusettevõtete kaupade jaemüük püsivhindades 3%.    Jaekaubandusettevõtete müügitulu oli juunis 5,5 miljardit krooni, millest kaupade jaemüük andis 85%. Eelmise aasta juuniga võrreldes suurenes müügitulu jooksevhindades 19%, eelmise kuuga võrreldes protsendi võrra.    Delfi.ee